recursal/SuperWikiNEXT-32B huggingface dataset:
**ஒலாண்டா உமாலா** (*Ollanta Humala*, பிறப்பு: சூன் 26, 1962) பெருவின் அரசியல்வாதி. முன்னாள் இராணுவ அதிகாரியான இவர் 2006 ஆம் ஆண்டு அரசுதலைவர் தேர்தலில் போட்டியிட்டு தோல்வியடைந்தார். 2011 ஆண்டு ஏப்ரல் மாதம் நடைபெற்ர தேர்தலில் மீண்டும் போட்டியிட்டு முதற்சுற்றில் 31% வாக்குகளைப் பெற்றார். சூன் 2011 இல் இடம்பெற்ற இரண்டாம் சுற்று வாக்கெடுப்பில் 51.6% வாக்குகளைப் பெற்று வெற்றி பெற்றார்.

பெரு இராணுவத்தில் 1982 இல் இணைந்த உமாலா லெப்டினண்ட் கேர்ணல் தரத்துக்குப் பதவி உயர்வு பெற்றார். 1992 இல் பெருவில் "பளபளப்பான வழி" (Shining Path) என்ற மாவோயிசப் போராளி அமைப்புக்கெதிரான உள்நாட்டுப் போரிலும், 1995 இல் எக்குவடோர் நாட்டுக்கு எதிரான செனெப்பா போரிலும் பங்குபற்றினார். 2000 ஆம் ஆண்டு அக்டோபரில், அரசுத்தலைவர் அல்பேர்ட்டோ ஃபுஜிமோரிக்கு எதிரான தோல்வியடைந்த இராணுவக்கிளர்ச்சிக்குத் தலைமை தாங்கினார். இக்கிளர்ச்சி பெருவின் தெற்கு நகரான டாக்னாவில் இடம்பெற்றது. 39 இராணுவத்தினர் பங்குபற்றினர். ஒரு இராணுவத்தலைவரைரும், நான்கு சுரங்கத் தொழிலாளர்களையும் இவர்கள் கடத்தியிருந்தனர். ஃபுஜிமோரியின் ஆட்சி பின்னடைவை அடையத் தொடங்கிய காலத்தில் இவருக்கு பெருவின் மேலவையால் மன்னிப்பு வழங்கப்பட்டது.

2005 ஆம் ஆண்டில் பெரு தேசியவாதிகளின் கட்சியை ஆரம்பித்து அரசியலுள் நுழைந்து 2006 ஆம் ஆண்டு அரசுத்தலைவர் தேர்தலில் போட்டியிட்டு இரண்டாவதாக வந்து அலன் கார்சியாவிடம் தோல்வியடைந்தார். பின்னர் 2011 ஆம் ஆண்டுத் தேர்தலில் போட்டியிட்டு வெற்றி பெற்றார். இவருக்கு எதிராக முன்னாள் அரசுத்தலைவர் அல்பேர்ட்டோ ஃபுஜிமோரியின் மகள் கெய்க்கா ஃபுஜிமோரி போட்டியிட்டார்.

மேற்கோள்கள்
-----------

1. ↑  *த கார்டியன்*, 11 ஏப்ரல் 2011, Peru elections: Fujimori and Humala set for runoff vote
2. ↑  Peru election winner Humala congratulated by rival, பிபிசி, சூன் 7, 2011
**ஒலிச்சுவடு** (soundtrack) என்பது இசையை பதிவுசெய்யும் ஒரு கலை கூடம் ஆகும்.[*தெளிவுபடுத்துக*][] இங்கு புத்தகங்கள், திரைப்படங்கள், தொலைக்காட்சி நிகழ்ச்சி அல்லது நிகழ்பட ஆட்டம் ஆகியவற்றுக்கு ஒலிப்பதிவு செய்யப்படும். ஒலிப்பதிவு என்ற சொல்லுக்கு ஆவண ஒலிப்பதிவுக்கான பெயர்ச்சொல்லாகவும், வினைச்சொல்லாகவும் தற்போதைய அகராதி சேர்க்கப்பட்டுள்ளது.

திரைப்படத் தொழில் சொற்களஞ்சிய பயன்பாட்டில் 'ஒலித் தடம்' என்பது திரைப்படத் தயாரிப்பு அல்லது பிந்தைய தயாரிப்புகளில் உருவாக்கப்படும் அல்லது பயன்படுத்தப்படும் ஒலிப் பதிவு ஆகும். ஆரம்பத்தில் ஒரு படத்தில் உரையாடல், ஒலி விளைவுகள் மற்றும் இசை ஒவ்வொன்றும் தனித்தனியாக இருக்கும் மேலும் இவை ஒன்றிணைக்கப்பட்டு 'கலப்பு தடம்' என்று அழைக்கப்படுகின்றன. ஒரு திரைப்படம் வேறொரு மொழியில் ஒலிச்சேர்க்கை செய்யப்படும்போது பெரும்பாலும் ஓர் 'ஒலிச்சேர்க்கை தடம்' உருவாக்கப்படுகிறது.

மேற்கோள்கள்
-----------

1. ↑   "sound track - definition of sound track by Merriam-Webster.com"..
2. ↑  Jerry Osborne (Nov 3, 2006). "Soundtracks start with 'Snow White'". *Chicago Sun-Times*. Archived from the original on 2018-06-15. .

| * பா
* உ
* தொ
திரைப்படத் தயாரிப்பு |
| --- |
| வளர்ச்சி | 
* தயாரிப்பாளர்
* திரைக்கதை
	+ திரைப்படத் தழுவல்
* திரைப்பட ஆக்கச்செலவு
* பச்சை-விளக்கு

 |
| முன் தயாரிப்பு | 
* நடிகர்களின் தேர்வு
* உற்பத்தி வாரியம்
* தயாரிப்பு அட்டவணை
* படப்பிடிப்பு அட்டவணை

 |
| தயாரிப்பு | 
* திரைப்படக்குழு
* முதன்மை புகைப்படம்
	+ ஒளிப்பதிவு

 |
| தயாரிப்பிற்குப்பின் | 
* தொகுப்பு
* ஒலிச்சுவடு
* சிறப்புத் தோற்றம்

 |
| திரைப்பட விநியோகம் | 
* விநியோகஸ்தர்
* எண்ணிம விநியோகம்
* ஊடக ஓடை

 |
| தொடர்புடையது | 
* திரைப்படம்
* திரைப்படத்துறை

 |
**லீலாவதி** (Leelavathi ) (1937 இல் **லீலா கிரண்** என்ற பெயரில் பிறந்த  இவர் ஓர் கன்னடத் திரைப்பட நடிகை ஆவார். இவர் தெலுங்கு, கன்னடம், தமிழ் போன்ற மொழிகளில் முக்கியமாக பணியாற்றினார். ராஜ்குமார், விஷ்ணுவர்தன், ம. கோ. இராமச்சந்திரன், என். டி. ராமராவ், சிவாஜி கணேசன், ஜெமினி கணேசன், சங்கர் நாக், கமல்ஹாசன், இரசினிகாந்து, சிரஞ்சீவி, வீ. ரவிச்சந்திரன், சுதீப் போன்ற பல்வேறு புகழ்பெற்ற கலைஞர்களுடன் இணைந்து நடித்துள்ளார். 50 ஆண்டுகளுக்கும் மேலாக தனது தொழில் வாழ்க்கையில் 600க்கும் மேற்பட்ட படங்களில் (கன்னடத்தில் மட்டும் 400 க்கும் மேற்பட்ட) நடித்துள்ளார். *நாகரஹாவு*, அவர்கள் போன்ற படங்களில் இவரது நடிப்பு மக்களால் நினைவு கூறப்படுகிறது.

லீலாவதி தனது வாழ்க்கை முழுவதும் பல்வேறு விருதுகளை வென்றுள்ளார். இதில் 1999 ல் ராஜ்குமார் விருது, மாநில விருதுகள், பிலிம்பேர் விருதுகள் போன்றவை அடங்கும்.

திரைப்பட வாழ்க்கை
-----------------

மைசூருக்குச் சென்ற பிறகு, *சஞ்சல குமாரி* படத்திலும், பின்னர் சங்கர் சிங்கின் நாககண்ணிகா என்ற படத்திலும் ஒரு சிறிய பாத்திரம் கிடைத்தது. இவர் மகாலிங்க பாகவதர் அணியில் சிறீ சாகித்ய சாம்ராஜ்ய நாடகக் குழுவில் சேர்ந்தார். சுப்பைய்யா நாயுடுவின் 1958 திரைப்படமான பக்த பிரகலாதாவில் நடிக்க இவருக்கு வாய்ப்பு கிடைத்தது. *மாங்கல்யா யோகா*, *தர்ம விஜயம்,* *ரணதீரா காந்தீரவா* ஆகிய படங்களில் இவருக்கு ஒரு சிறிய பாத்திரங்கள் கிடைத்தன. *ராணி ஹொன்னம்மா என்றப் படத்திலிருந்து இவர்* ஒரு முழு கதாநாயகி ஆனார்.

விருதுகளும், அங்கீகாரமும்
-------------------------

* ஐந்து நீண்ட தசாப்தங்களாக தென்னிந்தியத் திரைப்படத்திற்காக இவர் செய்த சிறந்த பங்களிப்பிற்காக 2008 ஆம் ஆண்டில் தும்கூர் பல்கலைக்கழகம் இவருக்கு கௌரவ டாக்டர் பட்டம் வழங்கியது.
* குடியரசுத் தலைவர் விருதையும் பெற்றார்.

ஆரோக்கியம்
----------

இவர் அக்டோபர் 15, 2011 அன்று மருத்துவமனையில் அனுமதிக்கப்பட்டார், மேலும் இவருக்கு இதய பிரச்சினை இருந்தது. ஒரு அறுவை சிகிச்சை மேற்கொள்ளப்பட்டது, இதிலிருந்து இவர் மீண்டார். மருத்துவமனையில் அனுமதிக்கப்பட்ட இவரது அறிக்கைகள் இவரது மகன் வினோத் ராஜ் என்பவரால் மறைக்கப்பட்டன. ஆனால் பின்னர் அது அக்டோபர் 25 அன்று ஒளிபரப்பப்பட்ட டிவி 9 செய்தி அறிக்கையால் வெளிச்சத்திற்கு வந்தது.

மேற்கோள்கள்
-----------

1. ↑  "IndiaGlitz - Leelavathi builds hospital - Kannada Movie News". 2009-02-14 அன்று மூலம் பரணிடப்பட்டது. 2020-10-24 அன்று பார்க்கப்பட்டது.
2. ↑  Leelavathi - IMDb
3. ↑   பரணிடப்பட்டது 2008-12-26 at the வந்தவழி இயந்திரம்>
4. ↑  News, Express (2009-01-10). "Leelavathi conferred with doctorate". The New Indian Express. 2013-08-16 அன்று பார்க்கப்பட்டது.
5. ↑  Veteran Actress Leelavathi Hospitalized

வெளி இணைப்புகள்
---------------

* ஐ.எம்.டி.பி இணையத்தளத்தில் லீலாவதி
**சேர்வைகாரன்பட்டி** (*Servaikaranpatti*) என்ற தெரு (பட்டி) புதுக்கோட்டை மாவட்டத்தில், வடகாடு என்ற ஊரில் உள்ளடங்கிய ஒரு தெருவாகும். சுமார் 100 குடும்பங்களைக்கொண்ட இந்தக் குடியிருப்பு வடகாட்டின் மேற்கு பகுதியின் நுழைவாயில் உள்ள தெருவாகும். தார் ரோட்டுக்கு தெற்கிலும் பருத்திக்கொல்லை என்ற தெருவுக்கு மேற்கிலும் கூட்டான் கொல்லை என்ற தெருவுக்கு வடக்கிலும் கிழாத்தூர் என்ற சிற்றூரின் கிழக்கிலும் உள்ளடங்கிய பகுதி ஆகும். சுமார் 1.2 சதுர கி.மீ பரப்பளவு கொண்ட தெருவாகும். மூன்றில் ஒரு பங்கு (வேளாண்மை )விவசாயப் பகுதியுடன் கூடிய மக்கள் வசிக்கும் குடியிருப்பு.

பழங்காலந்தொட்டு பின்பற்றப்படும் விவசாய உபகரணங்கள் செப்பனிடதலான கொல்லுப்பட்டறை இங்குள்ளது.

இத்தெருவில் உள்ள முக்கியமான அரசாங்க அலுவலகங்கள்
-----------------------------------------------

* அரசு துவக்கப்பள்ளி (1-ஆம் வகுப்பு முதல் 5-ஆம் வகுப்பு வரை)
* தேர்தலின்போது வாக்குச்சாவடியாக இங்குள்ள அரசு துவக்கப்பள்ளி பயன்படுத்தப்படுகிறது (192-Assembly Constituency Alangudi)
* அரசு ஆரம்ப சுகாதார நிலையம் (24Hr)

இந்த அரசு ஆரம்ப சுகாதார நிலையம் இரண்டு கட்டிடங்களைக் கொண்டது.முதல் கட்டிடமானது 1997ஆண்டும் இரண்டாவது கட்டிடமானது 2007ஆண்டும் கட்டப் பட்டது.இரண்டாவதாக கட்டப்பட்ட கட்டிடத்தில் பாரிய மருத்துவ வசதிகள் நிறைந்த பெண்கள் பிரசவ அறுவை சிகிச்சை அரங்கம்,32படுக்கைகள் கொண்டதும்,அனைத்து சுகாதார அத்தியாவசிய வசதிகளும் கொண்டுள்ளது.இதன் மதிப்பு சுமார் 3.2கோடி என்று அதிகார வட்டாரங்கள் தெரிவிக்கின்றன.இந்த சுகாதார நிலையம் வாயிலாக வடகாடு மற்றும் அதன் சுற்று வட்டாரப் பகுதிகளான மாங்காடு.நெடுவாசல்,அனவயல்,கீழாத்தூர் போன்ற கிராமங்கள் பயன் பெறுகின்றன.

கல்வி அறிவு
-----------

வடகாடு கிராமத்திலேயே மிக மிக குறைந்த கல்வி அறிவுபெற்ற தெரு பட்டியலில் 2-ம் இடத்தை பெறுவது இத்தெருவாகும்.ஒரு சில நபர்கள் பட்டம் பெற்றுள்ளனர்.அவர்கள் இன்றைய நவீனமயமாக்களில் புகுந்துள்ள உலகத்தில் இடம்பெற்றுள்ளனர்.அவர்கள் மிகுந்த முற்போக்கு சிந்தனையுடையவர்களாக திகழ்கின்றனர்.மிக மிக குறைவான நிலங்களைக்கொண்ட குடும்பங்கள் வசிக்கும் தெரு பட்டியலில் 2-ம் இடத்தை பெறுகிறார்கள்.3-ல் ஒரு பங்கு குடும்பங்களுக்கே ஆழ்குழாய் கிணறு வசதி உள்ளது.எனவேதான் இத்தெரு மக்களால் எவ்வித முன்னேற்றத்திலும் நுழைய முடிவதில்லை.
**ஈராக்கில் ஹமாஸ்** (*Hamas of Iraq*, அரபு மொழி: حماس العراق‎) என்பது ஈராக்கைத் தளமாகக் கொண்ட சுணி பிரிவு ஆயுதம் தாங்கிய போராளி இயக்கமாகும். இவ்வியக்கம் *1920 புரட்சிப் படை* என்பதிலிருந்து பிரிந்த இயக்கமாகும். அமெரிக்காவின் படைகளின் மீது தாக்குதல் நடத்தி அதன் காணொளிக் காட்சியை வெளியிட்டு அத்தாக்குதலுக்குப் பொறுப்பேற்றுக் கொண்டது இவ்வியக்கம். *1920 புரட்சிப் படை* ஈராக்கின் *டியாலா* (Diyala) பகுதியில் அமெரிக்கப்படைகளால் அல் காயிதாவிற்கு எதிராக நடத்தப்பட்ட தாக்குதலுக்கு *ஈராக்கின் ஹமாஸ்* இயக்கம் உதவியிருக்கும் என நம்புகிறது. அமெரிக்காவின் ஆயுதங்களைக் கொண்டுள்ள *ஈராக்கின் ஹமாஸ்* அமைப்பு ஈராக்கிய ராணுவம் அல்லது காவல்துறையின் கட்டுப்பாட்டில் இருக்க வேண்டும் என ஈராக்கிய அதிபர் தெரிவித்துள்ளார். 2007 ஆம் ஆண்டு அக்டோபர் மாதம் 11 ஆம் தியதி இக்குழு அரசியல் இயக்கத்தில் சேர்ந்து அமெரிக்க ஆக்கிரமிப்பிற்கு எதிரான நிலைபாட்டை எடுத்தது.

மேற்கோள்கள்
-----------

1. ↑  "SITE Publications: Rival groups claim success in shooting down US helicopter". 2007-09-28 அன்று மூலம் பரணிடப்பட்டது. 2014-06-06 அன்று பார்க்கப்பட்டது.
2. ↑  Iraqi Resistance Report for events of Sunday, 26 August 2007
3. ↑  "1920 Revolution Brigade memo denying involvement in Diyala Operations". 2007-08-28 அன்று மூலம் பரணிடப்பட்டது. 2014-06-06 அன்று பார்க்கப்பட்டது.
4. ↑  "US buys 'concerned citizens' in Iraq, but at what price?". 2007-06-09 அன்று மூலம் பரணிடப்பட்டது. 2007-06-09 அன்று பார்க்கப்பட்டது.
5. ↑  Iraq insurgent groups form one council
ஈராக்சசோலோன்
**ஈராக்சசோலோன்** (Dioxazolone) என்பது கரிம வேதியியலில் C2NO2 என்ற வளையத்துடன் ஒரு வளைய கார்பனேட்டு இணைக்கப்பட்டுள்ள சேர்மத்தைக் குறிக்கும். டையாக்சசோலோன் என்றும் அழைக்கப்படும் இது வழக்கத்திற்கு மாறான ஒரு பல்லினவளையச் சேர்மமாக கருதப்படுகிறது. ஐதராக்சமிக் அமிலங்களின் பாசுகினேற்ற வினையினால் இவை தோன்றுகின்றன.

RC(O)NHOH + COCl2 → RC=NO2CO + 2 HCl
ஈராக்சசோலோன்கள் பெரும்பாலும் வெடிபொருள்களாக இருந்தபோதிலும் ஐசோசயனேட்டுகள் தயாரிப்புக்கான முன்னோடி சேர்மங்களாக கவனத்தை ஈர்க்கின்றன :[1]

RC=NO2CO → RC=N=O + CO2
அமைடுகள் தயாரிப்பிலும் வினையாக்கிகளாக ஈராக்சசோலோன்கள் கவனத்தை ஈர்க்கின்றன. [2]

மேற்கோள்கள்
-----------

1. ↑  Middleton, William J. (1983). "1,3,4-Dioxazol-2-ones: a potentially hazardous class of compounds". *Journal of Organic Chemistry* **48**: 3845-7. doi:10.1021/jo00169a059.
2. ↑  Park, Juhyeon; Chang, Sukbok (2015). "Comparative Catalytic Activity of Group 9 [Cp\*MIII] Complexes: Cobalt-Catalyzed C-H Amidation of Arenes with Dioxazolones as Amidating Reagents". *Angewandte Chemie, International Edition* **54**: 14103-14107. doi:10.1002/anie.201505820.
**ஒலிநூல்** என்பது அச்சிடப்பட்ட ஒரு நூலை வாசித்துக் குரல்பதிவு செய்து வெளியிடப்படும் ஒலிப்பதிப்பு அல்லது எழுத்துருவம் பெற்றிடாத கதைகளைச் சொல்லி குரல்பதிவு செய்து வெளியிடப்படும் ஒலிப்பதிப்பு என்று பொருள்படும். தற்போதைய காலக்கட்டத்தில் ஒலிநூல் ஒரு பிரபலமான நூல் வடிவமாகக் கருதப்படுகிறது.

தயாரிப்பு
---------

ஓர் ஒலிப்பதிவகத்தில் எழுத்துருவில் இருக்கும் கதையை வாசித்துப் பதிவு செய்தோ அல்லது பல்வேறு குரல் கலைஞர்களைக் கொண்டு அவர்களை இயக்குவதன் மூலம் குரல்வழி நாடகம் இயற்றிப் பதிவு செய்தோ ஒலிநூல்கள் உருவாக்கப்படுகின்றன.

ஒலிப்பதிவகப் பொறியாளர், குரல்வழி இயக்குநர், கதைச்சொல்லிகள் ஆகியோர் ஒலிநூல் தயாரிப்பில் முக்கியப் பங்கு வகிக்கிறார்கள். சிலமுறைகளில் இசையமைப்பாளர்களும் பாடலாசிரியர்களும் கூட ஒலிநூல் தயாரிப்பில் அங்கம் வகிப்பர்.

தற்போதைய நவீனத் தொழில்நுட்பத்தைக் கொண்டு பலர் தங்கள் இல்லங்களிலேயே குரல்பதிவு செய்து ஒலிநூல்கள் வெளியிடுகின்றனர். தொழில் நிமித்த ஒலிபதிவகங்களில் தயாரிக்கப்படும் ஒலிநூல்கள் பதிவு செய்தமைக்குப் பிறகு, தொகுக்கப்பட்டுப் பிழைத் திருத்தமும் செய்யப்படுகின்றன.

மேற்கோள்கள்
-----------

1. 1 2  "ஒலிநூல் தயாரிப்பு - ஒரு மேற்பார்வை (ஆங்கிலம்)".
2. ↑  "ஒலிநூல் வளங்கள் - ஆடியோ பப்ளிஷர்ஸ் அசோஷியேஷன் (ஆங்கிலம்)". Archived from the original on 2014-10-28. 2021-02-24 அன்று பார்க்கப்பட்டது.CS1 maint: unfit url (link)
**இராமசாமி முதலியார்** (6 செப்டம்பர் 1852 – 2 மார்ச் 1892) ஒரு இந்திய வழக்கறிஞர், அரசியல்வாதி, இந்திய சுதந்திர போராட்ட வீரர் ஆவார்.

இளமையும் கல்வியும்
------------------

நாமக்கல்லில் வட்டாட்சியராக இருந்த சேலம் கோபாலசாமி முதலியாருக்கு மகனாக, சென்னை மாகாணத்தின் சேலத்தில் பிறந்தவர் ராமசாமி முதலியார். ராமசாமியின் பெரியப்பா வேதாச்சல முதலியார் பிரித்தானிய கிழக்கிந்திய நிறுவனத்தின் ஒரு முக்கிய துபாசாக இருவந்தார்.

இவர் தமது ஆறாவது வயதில் சென்னையில் நாகலிங்க முதலியார் இல்லத்தில் தங்கி படித்தார். பாடத்துடன் தமிழ் இலக்கியங்களையும் கற்றார். உயர்க் கல்வியைச் சென்னை, மதராஸ் ஹைஸ்கூல் (இப்போது மாநிலக் கல்லூரி) பள்ளியில் பயின்றார். இங்கு பயின்றபோது பவர் ஐயர் என்பவர் அச்சிட்டு வெளியிட்ட, சீவகசிந்தாமணி நாமகள் இலம்பகம் பாடமாக இருந்தது. அப்போது சிந்தாமணியின் சிறப்பையும், சங்கநூல்களில் மேன்மையையும் அறிந்தார். பி.ஏ வரை தேர்ச்சிப் பெற்ற இவர் சட்டமும் பயின்றுள்ளார்.

தொழில்
------

1876 ஆம் ஆண்டு திருச்சி மாவட்ட முன்சீபாக பணிபுரிந்துள்ளார். 1882 இல் அப்பணியை விட்டு,சென்னையில் வழக்கறிஞராகப் பணியாற்றினார். பின் சென்னைப் பல்கலைக் கழகத்தில் பி.ஏ தமிழ்ப் பரிட்சைச் சோதகராக நியமிக்கப்பட்டார். 1885 இல் இங்கிலாந்தில் நடந்த தேர்தலில், இந்தியத் தேர்தலைப் பற்றி பேச சென்றார்.

### தமிழ்ப் பணிகள்

இவர் 1880 ஆம் ஆண்டு கும்பகோணத்திற்குப் பணி மாற்றப்பட்டார். அப்போது உ.வே.சா விடம் நெருங்கிப் பழகினார். அவருக்குச் சங்க நூல்களைப் பற்றியும், காப்பியங்கள் பற்றியும் கூறினார். உ.வே.சா முதன்முதலாக இவரிடம் இருந்து சங்க நூல்களைப் பற்றி அறிந்துகொண்டார். உ.வே.சாவை சங்க நூல்களை அச்சிடும்படி தூண்டியவர் இராமசாமி ஆவார்.

இந்திய விடுதலை இயக்க செயங்பாடுகள்
---------------------------------

இராமசாமி 1882 முதல் அரசியல் செயல்பாடுகளில் கலந்துகொண்டார். சேலம் கலவர வழக்கில் இவரது தந்தையை பொய்யாக சிக்க வைக்க முயற்சி நடந்தது. 1885 ஆம் ஆண்டு பொதுத் தேர்தலின் போது, ஐக்கிய இராச்சியத்தில் உள்ள ஆட்சியாளர்களிடம் இந்தியர்களின் குறைகளை முன்வைக்க மூன்று பேர் கொண்ட தூதுக்குழுவின் ஒருவராக இராமசாவாமி தேர்ந்தெடுக்கப்பட்டார். இந்த பேராளர்கள் இலண்டன், ஸ்வான்சீ, நியூகேஸில் அபான் டைன், அபெர்டீன், பர்மிங்காம், எடின்பர்க், அபெர்டீன் ஆகிய இடங்களுக்குச் சென்றனர். தாராளவாதத் தலைவர் வில்லியம் எவார்ட் கிளாட்ஸ்டோனின் உரையைக் கேட்பதற்காக அபெர்டீனுக்குச் செல்லும் வழியில் எடின்பரோவில் இராமசாமி தங்கினார். அதே நேரத்தில் ஜான் பிரைட் பர்மிங்காமில் ஆற்றிய உரையை தான் வாழ்க்கையில் கேட்டதிலேயே சிறந்ததாகக் கருதினார். நாட்டின் நிர்வாகத்தில் இந்தியர்களுக்கு அதிக இடத்தை வழங்குவதற்காக 1886 இல் ஒரு பொது சேவை ஆணையம் நியமிக்கப்பட்டது என்பது இராமசாமியின் தூதுக்குழுவின் ஒரு வெற்றியாக இருந்தது. இராமசாமி ஆணையத்தின் அதிகாரப்பூர்வமற்ற உறுப்பினராக பரிந்துரைக்கப்பட்டார். இருப்பினும், ஆணையத்தின் இந்திய உறுப்பினர்கள் தங்களுக்குள் சண்டையிட்டதால் பெரியதாக ஒன்றும் சாதிக்க முடியவில்லை.

இந்திய தேசிய காங்கிரசு
----------------------

இராமசாமி இந்திய தேசிய காங்கிரசில் இணைந்தார். மேலும் 1887 மெட்ராஸ் காங்கிரஸ் மற்றும் 1888 அலகாபாத் காங்கிரஸ் மாநாடுகளில் கலந்துகொண்டார். இராமசுவாமி முதலியார் 02- மார்ச்-1892 இல் தமது 40 ஆவது வயதில் இறந்தார்.

உசாத்துணை
---------

1. ↑  டாக்டர். உ. வே. சா (2000). *சங்கத் தமிழும் பிற்காலத் தமிழும்*. டாக்டர் உ.வே.சா நூல் நிலையம்.
2. ↑  மயிலை சீனி. வேங்கடசாமி (1962). *பத்தொன்பதாம் நூற்றாண்டில் தமிழ் இலக்கியம்*. சென்னை. பக். 84. Archived from the original on 2023-05-24.. பார்த்த நாள்: 2023-05-24.
**கே. ஓ. ஆயிசா பாய்** (*K. O. Aysha Bai*) இந்தியாவின் தென்பகுதியில் வாழ்கின்ற பொதுவுடமைக் கட்சியைச் சேர்ந்த ஓர் அரசியல்வாதியாவார். ஆய்சா பாய் என்றும் இவர் அழைக்கப்படுவதுண்டு.  1926 ஆம் ஆண்டு அக்டோபர் மாதம் 25 ஆம் நாள் இவர் பிறந்தார். 1957 ஆம் ஆண்டு மே மாதம் 6 அம் தேதி முதல் 1959 ஆம் ஆண்டு சூலை மாதம் 31 ஆம் தேதி வரையில் கேரள சட்டமன்றத்தில் துணை சபாநாயகராக ஆயிசா பணிபுரிந்தார். கேரள சட்டமன்றத்தின் முதல் துணை சபாநாயகர் என்ற சிறப்பும் இவருக்கு உண்டு.  நவீன கேரளாவில் மக்களிடம் புகழ் பெற்ற முதல் இசுலாமியப் பெண்ணும் ஆயிசாவே என்பது குறிப்பிடத்தக்கதாகும். மாப்பிளமார் வகை இசுலாமியப் பெண்களின் முன்னேற்றத்திற்காக ஒரு தைரியமான வழக்கறிஞராக ஆயிசா செயல்பட்டார்.  கேரள மகளிர் சங்கங்களின் முன்னோடி அமைப்பாளராகவும் இவர் இருந்தார்.

வாழ்க்கைக் குறிப்பு
-------------------

கே.எசு. உசுமான் சாகிப் மற்றும் பாத்திமா பீவி தம்பதியருக்கு ஆயிசா மகளாகப் பிறந்தார். கே. அப்துல் ரசாக் என்பவரை மணந்து கொண்டார். இவர்களுக்கு இரண்டு மகன்களும் 2 மகள்களும் பிள்ளைகளாகப் பிறந்தனர்.

தனது கல்வியை திருவனந்தபுரத்திலுள்ள மகளிர் கல்லூரி மற்றும் பல்கலைக்கழகக் கல்லூரிகளில் ஆயிசா முடித்தார். எர்ணாகுளம் நகரில் தனது சட்டப் படிப்பை நிறைவு செய்தார்.). 1947 ஆம் ஆண்டு இவர் மாணவர் காங்கிரசில் பங்கேற்றார்.

1953ஆம் ஆண்டில் ஆயிசா இந்திய பொதுவுடமைக் கட்சியில் சேர்ந்தார். கயம்குளம் தொகுதியில் போட்டியிட்டு 1957ஆம் ஆண்டில் கேரள சட்டமன்றத்திற்கு பிரதிநிதியாக தேர்ந்தெடுக்கப்பட்டார். இரண்டு முறை கேரள சட்டமன்றத்தில் ஆயிசா பணியாற்றினார். 1957ஆம் ஆண்டு மே மாதம் முதல் 1959ஆம் ஆண்டு சூலை மாதம் வரை சட்டமன்ற துணை சபாநாயகராக பணியாற்றினார். 1961ஆம் ஆண்டு முதல் 1963ஆம் ஆண்டு வரை அரசாங்க உத்தரவாதங்களுக்கான குழுவின் தலைவராக பணியாற்றினார். கேரள மகளிர் சங்கத்தில் ஆயிசா மாநில துணைத் தலைவராக பொறுப்பில் இருந்தார். கேரள மகிளா சங்கம் – இந்தியப் பொதுவுடமைக் கட்சி உறுப்பினர், மத்திய மற்றும் மாநில சமூக நல வாரியங்கள் போன்ற அமைப்புகளிலும் இவர் உறுப்பினராகச் செயல்பட்டார். 

2005 ஆம் ஆண்டு அக்டோபர் மாதம் 28 அன்று ஆயிசா காலமானார்.

மேற்கோள்கள்
-----------

1. 1 2 3 4  Miller, R. E. "Mappila" in *The Encyclopedia of Islam* Volume VI. Leiden E. J. Brill 1988 p. 458–66
2. 1 2 3 4 5  "K. O. Aysha Bai". Niyama Sabha. 11 August 2019 அன்று பார்க்கப்பட்டது.
3. 1 2 3 4  K. O. Aysha Bai Official Profile Kerala Niyama Sabha
4. ↑  Miller, E. Roland. "Mappila Muslim Culture" State University of New York Press, Albany (2015)
**பாட்டுலைனியம்** (*botulism*, இலத்தீன்: *botulus*, "சோசேச்சு") என்ற அரிதான நோய் *குளோசுட்ரிடியம் பாட்டுலினம்* (Clostridium botulinum) என்ற பாக்டீரியாவின் வளர்சிதை மாற்றக் கழிவுகளால் ஏற்படும் *பாட்டுலினியம் நஞ்சினால்* உண்டாகும் இழையச் செயலிழப்பு நோயாகும். இந்த நோய் பரந்தளவில் பாலூட்டிகள், பறவைகள் மற்றும் மீன் இனங்களைத் தாக்குகிறது. இந்த நச்சுத்தன்மை மனித உடலில் மூன்று விதமாக உள்ளேறலாம்:

* குழந்தைகளின் செரிமானப்பாதையில் பாக்டீரியாக் குடியேற்றம் (இளம் குழந்தை பாட்டலைனியம்) அல்லது
* அவர்களது உணவில் கலப்படமான நச்சுதன்மை மூலம் பெரியவர்களின் குடல்பாதையில் ஈர்க்கப்படுதல் மற்றும்
* காயத்தில் பாக்டீரியா கலப்பு

ஒருவரிடமிருந்து மற்றொருவருக்கு தொற்றுவதில்லை. குறிப்பாக இறைச்சியிலிருந்து பெற வாய்ப்புள்ளதால் இலத்தீனத்தில் *சோசேச்சு* எனப்பொருள்படும் பாட்டுலசு என அழைக்கபடுகிறது. 
நோய் அறிகுறிகள் காய்ச்சல், வாந்தி, பேசுவதில் துன்பம், முகதசைகள் இறுக்கம் என்பனவாகும். இந்நோயின் தாக்கமாக முகத்தின் தசைகள் செயலிழப்பதும் படிப்படியாக பிற உறுப்புகளுக்குப் பரவுவதும் நிகழ்கிறது. தீவிரமான நோய் தாக்கலில் மூச்சு விட உதவும் தசைகளை செயலிழக்க வைத்து மூச்சடைப்பு ஏற்படலாம். இத்தகைய உயிருக்கு ஆபத்தான நோய்நிலையால் அனைத்து பாட்டுலைனியம் அறிகுறிகளும் மருத்துவ நெருக்கடிகளாக சிகிட்சை அளிக்கப்படுகின்றன.
பொது சுகாதாரத் துறையினரும் இந்த நோய்க் காரணியை அடையாளம் கண்டு தடுக்க முயற்சிகள் மேற்கொள்கின்றனர்.

உணவை நன்கு கொதிக்கவைத்த நீரில் சமைப்பதன் மூலமும் 121 °C (250 °F) நிலையில் மூன்று நிமிடங்களுக்கு நீராவி அழுத்தத்தில் வைப்பது மூலமும் இந்த நோயைத் தடுக்கலாம். குழந்தைகளுக்கு தேன் கொடுக்காமல் இருப்பதும் நோயைத் தடுக்க உதவும்.

இதே பாட்டுலைனியம் நஞ்சு வயதானவர்கள் இளமையாகத் தோற்றமளிக்க முக தசை சுருக்கங்களை களைய உதவும் *பாட்டாக்சு* களிமத்தில் உட்கூறாகப் பயன்படுத்தப்படுகிறது.

மேற்கோள்கள்
-----------

1. 1 2
2. 1 2  Sobel J (October 2005). "Botulism". *Clin. Infect. Dis.* **41** (8): 1167–73. doi:10.1086/444507. பப்மெட்:16163636.
3. ↑  Stephen S. Arnon *et al.* (February 1979). "Honey and other environmental risk factors for infant botulism". *The Journal of Pediatrics* **94** (2): 331–336. doi:10.1016/S0022-3476(79)80863-X. பப்மெட்:368301. .
**குர்முக் சிங் பாலி** (*Gurmukh Singh Bali*) இந்தியாவின் இமாச்சலப் பிரதேசத்தின் நக்ரோட்டா பக்வானைச் சேர்ந்த முன்னாள் சட்டமன்ற உறுப்பினர் ஆவார். இவர் 1954 ஆம் ஆண்டு சூலை 27ஆம் நாள் காங்ராவில் பிறந்தார். இவர்இயந்திரப் பொறியியல் பட்டயப் படிப்பு படித்தவர் ஆவார். இவர் இமாச்சலப் பிரதேச அமைச்சரவையில் போக்குவரத்து, உணவு, குடிமைப் பொருட்கள் மற்றும் நுகர்வோர் விவகாரங்கள் மற்றும் தொழில்நுட்பக் கல்வி அமைச்சராக இருந்தார்.

இவர் ஹிமாச்சல் நக்ரிக் சுதர் சபாவின் நிறுவனர் மற்றும் தலைவர் ஆவார். அவர் ஹிமாச்சல் சமூக அமைப்பு கூட்டமைப்பின் துணைத் தலைவராகவும் பின்னர் தலைவராகவும் இருந்தார். இவர் 1990 முதல் 1997 வரை இந்திய தேசிய காங்கிரஸ் விசார் மஞ்சின் செய்தித் தொடர்பாளராகவும், 1995 முதல் 1998 வரை காங்கிரஸ் சேவா தளத்தின் தலைவராகவும், 1993 முதல் 1998 வரை இமாச்சல பிரதேச காங்கிரஸ் கமிட்டியின் இணைச் செயலாளராகவும் இருந்தார்.

இவர் 1998 ஆம் ஆண்டில் இமாச்சலப் பிரதேச சட்டப்பேரவைக்குத் தேர்ந்தெடுக்கப்பட்டார். பின்னர் 2003, 2007 மற்றும் 2012 ஆம் ஆண்டுகளில் நடைபெற்ற தேர்தல்களில் மீண்டும், மீண்டும் தேர்ந்தெடுக்கப்பட்டார். இவர் 2003 ஆம் ஆண்டு மார்ச் 6 ஆம் நாள் போக்குவரத்து அமைச்சராக நியமிக்கப்பட்டார். இவர் 2017 சட்டமன்றத் தேர்தலில் பாரதிய ஜனதா கட்சி சார்பில் போட்டியிட்ட அருண்குமார் என்பவரிடம் தோற்றார்.

மேற்கோள்கள்
-----------

1. ↑  Official Profile of G.S. Bali @ hpvidhansabha.nic.in பரணிடப்பட்டது 9 சூலை 2006 at the வந்தவழி இயந்திரம்
**கௌடூர் சதானந்தா ஹெக்டே** (11 சூன் 1909 - 24 மே 1990) என்பவர் ஒரு இந்திய நீதிபதியும் அரசியல்வாதியும் ஆவார். இவர் இந்திய உச்ச நீதிமன்றத்தில் நீதிபதியாகவும் பின்னர் மக்களவை சபாநாயகராகவும் பணியாற்றினார் .

ஹெக்டே நிட்டே கல்வி அறக்கட்டளையின் நிறுவனராவார். இவர் சந்தோஷ் ஹெக்டேவின் தந்தை ஆவார், இவர் இந்திய உச்ச நீதிமன்றத்தில் நீதிபதியாகவும் பணியாற்றினார்.

அரசியல் வாழ்க்கை
----------------

ஹெக்டே 1947 முதல் 1951 வரை அரசு வழக்கறிஞராக பணியாற்றினார். 1952 ஆம் ஆண்டில், இவர் மாநிலங்களவை க்கு தேர்ந்தெடுக்கப்பட்டார். மாநிலங்களவை உறுப்பினராக 1957 வரை இருந்தார். அப்போதைய மைசூர் உயர்நீதிமன்ற நீதிபதியாக நியமிக்கப்படதையடுத்து மக்களவை உறுப்பினர் பதவியை விட்டு விலகினார். தில்லி, இமாச்சலப்பிரதேசம் ஆகிய உயர்நீதி மன்றங்களில் தலைமை நீதிபதியாக இருந்தார். 1967 ஆம் ஆண்டில், ஹெக்டே இந்திய உச்ச நீதிமன்றத்தின் நீதிபதியாக நியமிக்கப்பட்டார். ஏப்ரல் 30, 1973 அன்று, தனது இளைய சகாக்களில் ஒருவர் இந்திய உச்சநீதிமன்ற தலைமை நீதிபதியாக நியமிக்கப்பட்டதால், இவர் தனது பதவி விலகலை கொள்கை அடிப்படையில் மேற்கொண்டார்.

அதன்பிறகு, ஹெக்டே மீண்டும் சமூக-அரசியல் இயக்கங்களில் தீவிரமாக பங்கேற்கத் தொடங்கினார். 1977 ஆம் ஆண்டில், பெங்களூரு தெற்கு மக்களவைத் தொகுதியில் இருந்து ஜனதா கட்சி சார்பில் போட்டியிட்டு மக்களவைக்கு தேர்ந்தெடுக்கப்பட்டார். பல மாதங்களுக்குப் பிறகு நீலம் சஞ்சீவ ரெட்டி பதவி விலகிய பின்னர் இவர் சபாநாயகரானார். 1977 முதல் 1980 வரை இவர் இந்த பதவியை வகித்தார். லால் கிருஷ்ண அத்வானி ஹெக்டேவின் பெயரை ஜனாதிபதி பதவிக்கு பரிந்துரைத்திருந்தார். ஆனால் சஞ்சீவ ரெட்டிக்கே வாய்ப்பு கிடைத்தது. இதனால் ரெட்டி பதவி விலக அவருக்கு பதிலாக ஹெக்டே மக்களவை சபாநாயகராக தேர்ந்தெடுக்கப்பபடார். 1979 ல் மக்களவை கலைக்கப்பட்ட பின்னர் ஹெக்டே தேர்தல் அரசியலில் இருந்து ஒதுங்கினார். 1980 இல் பாஜக நிறுவப்பட்டபோது இவர் பாஜகவில் சேர்ந்தார். அதன் துணைத் தலைவராக சிலகாலம் பணியாற்றினார். 1979 ஆம் ஆண்டு நிட்டே கிராமத்தில் ஒரு உயர்நிலைப் பள்ளியை துவக்குவதற்காக நிட்டே கல்வி அறக்கட்டளையை நிறுவினார். ஹெக்டே 1990 மே 24 அன்று மங்களூரில் உள்ள தனது இல்லத்தில் காலமானார். அவருக்கு மீனாட்சி என்ற மனைவியும், மூன்று மகன்களும், மூன்று மகள்களும் இருந்தனர்.

நீதிபதியாக
----------

இந்திய உச்சநீதிமன்றத்தின் நீதிபதியாக, இவரது தலைமையில் பதின்மூன்று நீதிபதிகள் கொண்ட அமர்வில் இருந்தார் இந்த அமர்வு பிரபலமான கேசவானந்த பாரதி எதிர் கேரள மாநில வழக்கை விசாரித்தது.

குறிப்புகள்
-----------

 

1. ↑  கே. எஸ். ஹெக்டேவின் பிறந்த நாள்: நாடாளுமன்றத்தில் மரியாதை, செய்தி, 2018 சூன் 12, தினமணி
2. ↑
3. ↑  Swain, Pratap Chandra (2001). *Bharatiya Janata Party: Profile and Performance*. பன்னாட்டுத் தரப்புத்தக எண்:9788176482578. .
4. ↑  "Obituary". .

வெளி இணைப்புகள்
---------------

* Speakerloksabha.nic.in இல் முன்னாள் சபாநாயகர் கே.எஸ்.ஹெக்டே
* நாடாளுமன்ற நாடாளுமன்ற இணையதளத்தில் அதிகாரப்பூர்வ வாழ்க்கை வரலாற்று ஓவியம்
பிறரது பார்வை காரணமாக ஒருவருக்கோ, ஒருநிறுவனத்திற்கோ, கட்டமைப்புக்கோ அல்லது உறவுநிலைக்கோ ஏற்படுவதாகக் கருதப்படும் ஊறு **கண்ணூறு** எனப்படும். இதனை கண் திருஷ்டி, கண்ணேறு எனவும் அழைப்பர். இது தமிழர் உள்ளிட்ட சில பண்பாடுகளில் காணப்படும் நம்பிக்கை ஆகும். 

கண்ணூறு ஏற்பட்ட ஒருவர் நோய்வாய்ப்படுவதாகவும், மனச்சஞ்சலத்திற்கு உள்ளாவதாகவும், தீய நிகழ்வுகளுக்கு உள்ளாவதாகவும் நம்பப்படுகின்றது. 

இந்து சமயப் பண்பாட்டில் கண்ணூறு, நாவூறு, காற்றூறு என்பன மூவகைத் திருஷ்டிகளாகக் கூறப்படுகின்றது. இதில் நாவூறு என்பது பிறர் நாவால் சபிப்பதால் வரும் தீவிளைவு எனவும் காற்றணவு என்பது காற்றில் உள்ள தீயவாயுக்களின் விளைவாகவும் கொள்ளப்படுகின்றது.

சொல்லிலக்கணம்
-------------

கண்+ஊறு = கண்ணூறு

கண்ணூறு நீக்க முறைகள்
---------------------

கண்ணேறு பொம்மைகள்
கறுப்பு பொட்டுடன் சிறுவன்
இந்து சமயத்தில் கட்டிடங்களுக்கு கண்ணூறு ஏற்படுவதை தடுக்க சில வழிமுறைகள் பின்பற்றப்படுகின்றன.

1. கட்டிடங்களில் நீர் பூசணிக்காய் கட்டுவது
2. நீர்பூசணியில் கண்திருஷ்டி பூத பொம்மையை வரைந்து தொங்கவிடுதல்
3. திருஷ்டி பொம்மை எனப்படும் பழைய சட்டை மற்றும் முழுகால்சட்டையில் வைக்கோல் துணித்து கட்டிடத்தின் முன்பு கட்டுதல்
4. கண்திருஷ்டி பூதம் பொம்மை வரைதல்
5. கண்திருஷ்டி பூதம் பொம்மையை கட்டுதல்
6. கண்திருஷ்டி விநாயகர் டைல்ஸ் ஒட்டுதல்
7. கண்திருஷ்டி விநாயகர் படத்தை மாட்டுதல்
8. கண்திருஷ்டி விநாயகர் பொம்மையை மாட்டுதல்
9. எலுமிச்சை பழத்தை சரிபாதியாக அறுத்து ஒரு பாதியில் மஞ்சள் தடவியும் மறுபாதியில் குங்குமம் தடவியும் வைத்தல்
10. பச்சைமிளகாய் எழுமிச்சை கோர்த்து கட்டுதல்
11. துணி பொம்மையை தூக்கில் தொங்க விடுதல்
12. கோழிக்குஞ்சை தூக்கில் தொங்கவிடுதல்
13. கற்றாழை செடியை பிடுங்கி தலைகீழாக தொங்கவிடுதல்
14. ஆகாச கருடன் கிழங்கினை மஞ்சள் குங்குமம் தடவி தொங்கவிடுதல்
15. படிகாரத்தை கருப்புநிற‌கயிறால் கட்டி தொங்கவிடுதல்
16. முழுத்தேங்காயை கட்டி தொங்கவிடுதல்

குழந்தைகளுக்கு கண்ணூறு படாமல் பெரிய் கருப்புப் பொட்டு நெற்றியிலும் கன்னத்திலும் இடப்படுகின்றது.

ஏற்பட்ட கண்ணூறை சாந்திப்படுத்த கண்ணூறு கழிக்கப்படும். தூர இடங்களில் இருந்து வீட்டுக்கு வந்தாலோ அல்லது திருமண வரவேற்பின் போது திருட்டி கழிக்கப்படுவது வழக்கம். புதுமனை புகுதல், பூப்புனித நீராட்டல் முதலான நிகழ்வுகளில் கண்ணூறு கழித்தல் ஒரு சடங்காகக் கொண்டாடப்படுகின்றது.

கண்ணூறு நீக்க முறைகள்
---------------------

இந்த கண்ணூறு நீக்குவதற்கு எண்ணற்ற முறைகள் இந்துகளால் செய்யப்படுகின்றன. வீடுகள், அலுவலகங்கள் போன்றவற்றுக்கு அந்தக் கட்டிடத்தின் முன்பு நீர்பூசணி கட்டுதல், மிளகாய்-எலுமிச்சை மாலை கட்டுதல், கத்தாழையை தொங்கவிடுதல், அரக்க பொம்மைகளை தொங்கவிடுதல், நீர்ப்பூசணியில் அரக்க பொம்மை வரைந்து தொங்கவிடுதல் போன்ற சடங்குகளை செய்கின்றார்கள். 

இவையன்றி சூரத்தேங்காய் உடைத்தல், பூசணி உடைத்தல், எலுமிச்சை பழத்தினை அறுத்து சிவப்பு தடவி வைத்தல் போன்றவற்றையும் செய்கின்றார்கள்.

மனிதர்களுக்கும், நாய் மற்றும் பசு போன்ற விலங்குகளுக்கும் ஆராத்தி எடுத்தல், கற்பூரம் வைத்த வெற்றிலையைச் சுற்றி எறிதல் போன்ற சடங்குகளை கையாளுகின்றார்கள்.

இலக்கியத்தில் கண்ணூறு
---------------------

* கல்லடி பட்டாலும் கண்ணடி படக்கூடாது என்பது பழமொழி.

* திருவருட்பாவில் கண்ணூறு பற்றி இப்படி கூறப்படுகின்றது.

  

`திவசங்கள் தொறும்கொண்டிடு தீமைப் பிணிதீரும்
பவசங்கடம் அறுமிவ்விக பரமும் புகழ்பரவும்
கவசங்கள் எனச்சூழ்ந்துறு **கண்ணேறது** தவிரும்
சிவசண்முக எனவேஅருள் திருநீறணிந் திடிலே.`

ஆதாரங்கள்
---------

1. ↑
காட்டிநாயனப்பள்ளி ஆஞ்சநேயர் சுப்பிரமணிய சுவாமி கோயில் முகப்புத் தோறறம்
**காட்டிநாயனப்பள்ளி ஆஞ்சநேயர் சுப்பிரமணிய சுவாமி கோயில்** தமிழ்நாட்டில் கிருஷ்ணகிரி மாவட்டம், காட்டிநாயனப்பள்ளி என்னும் ஊரில் அமைந்துள்ள முருகன் கோயிலாகும்.

வரலாறு
------

இக்கோயில் பத்தொன்பதாம் நூற்றாண்டைச் சேர்ந்தது.[] இக்கோயிலுக்குத் தலவரலாறு உண்டு.

கோயில் அமைப்பு
--------------

இக்கோயில் போகர் குன்றின் அடிவாரத்தில் ஏறக்குறைய ஒரு ஏக்கர் பரப்பளவில் அமைந்துள்ளது. கோயிலின் முகப்பில் அகன்ற மண்டபம் அமைந்துள்ளது. இந்த ஒரே கோயிலுக்குள் முருகனுக்கும், பெருமாளுக்கும் தனித்தனிச் சந்நிதிகள் அமைந்துள்ளன. இதில் சுப்ரமணியர் (வள்ளி, தெய்வாணையுடன்) சன்னதிக்கு எதிரில் கொடிக்கம்பமும், வரதராசபெருமாள் சந்நிதிக்கு எதிரில் கருடகம்பமும் அமைந்துள்ளது. இந்த இரண்டு சந்நிதிகளும் தனித்தனி வாயில்களுடன் உள்ளன. மேலும் இங்கு விநாயகர், ஆஞ்சநேயர் உபசன்னதிகளும் உள்ளன. இக்கோயிலின் எதிரில் மிகப்பெரிய மண்டபம் உள்ளது. அதில் நிறைய திருமணங்கள் நடத்தப்படுகின்றன. இங்குக் கோயில் குளம், கோயில் தேர் போன்றவை உள்ளன. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அறங்காவலர்களால் நிர்வகிக்கப்படுகிறது.

பூசைகள்
-------

இக்கோயிலில் சிவாகம முறைப்படி இரண்டு காலப் பூசைகள் நடக்கின்றன. தை மாதம் முக்கிய திருவிழாவும், தேரோட்டமும் நடைபெறுகிறது. ஆடி மாதம் திருவிழா நடைபெறுகிறது.

அமைவிடம்
--------

இக்கோயில் கிருஷ்ணகிரி சென்னை தேசிய நெடுஞ்சாலையில் கிருஷ்ணகிரியில் இருந்து மூன்று கிலோமீட்டர் தொலைவில் அமைந்துள்ளது.

அன்னதானம்
---------

இக்கோயிலில் தமிழக முதல்வரின் அன்னதான திட்டத்தின்படி நாள்தோறும் 25 பேருக்கு அன்னதானம் வழங்கப்படுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑   *திருக்கோயில்கள் வழிகாட்டி கிருஷ்ணகிரி மாவட்டம்*. தர்மபுரி: தமிழ்நாடு அரசு இந்து சமய அறநிலையத்துறை. 2014 ஆகத்து. பக். 112-114.
3. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**காட்டு சம்பகம்** அல்லது **கருமுகை**  (About this soundஒலிப்பு (உதவி·தகவல்)) என்பது ஒரு வகையான மலரை குறிக்கும். இம்மலரை வைத்துக் கொண்டு எந்த நறுமணத்தை மனதில் நினைத்தாலும் அந்த நறுமணம் வீசும். மலர்களுக்கே உரிய  வண்ணங்களில் இல்லாமல், இலைகளைப் போலவே பச்சை அல்லது மஞ்சள் நிறத்தில் இருக்கும் இந்த மனோரஞ்சித மலர்கள் அதன் நிறத்தால் அல்லாமல் மணத்தாலே பூச்சிகளைக் கவருகின்றன. இம்மலர்க்கொடியில் பச்சைப் பாம்பு அதிகம் இருப்பதாகவும் கூறப்படுகிறது.

மனோரஞ்சிதத்தின் பாகங்கள்

பொது
----

மனோரஞ்சிதம் சீதா மர இனத்தைச் சார்ந்தது (Annonaceae).
இத்தாவரம் இந்தியாவிலும் ஆசியாவின் வெப்பமண்டலக்காடுகளிலும் தென்படுகிறது
இந்தியாவில் மனோரஞ்சிதம் தாவரம் தமிழகம் மற்றும் ஆந்திராவில் அதிக அளவில் காணப்படுகிறது பூ.
மனோரஞ்சிதப்பூ பார்க்க இலை போன்றே இருக்கும், அவ்வளவு ஈர்க்ககூடிய வண்ணம் இல்லை.
வண்ணம் கவரக்கூடியதாக இல்லை என்றாலும் அதன் மணம் இருமடங்கு ஈர்ப்பை ஏற்படுத்திவிடும்.
மணத்திற்கு புகழ் பெற்ற மலர் மனோரஞ்சிதம். 
இது பொதுவாக வாசனை திரவியம் தயாரிக்கவும், கடவுளுக்கு அணிவிக்கவும் பயன்படுகிறது.
ஒரு மலர் 8 மீட்டர் வரை மணம் பரப்பும்.
சிறியதாய் இருக்கும்போது புதர்செடி போலவும் வளர வளர மேலேறும் கொடியாகப் போகும்.
இது தன் கொக்கி போன்ற இளைய இலையைப் பயன்படுத்தி பிடிகொடுத்து வளர்கிறது. 
மனோரஞ்சித மலர் இளநிலையில் பச்சையாக இருக்கும். முதிர்ந்தவுடன் மஞ்சள் நிறமாகும். இதழ்கள் சதைப்பற்றுள்ளதாக இருக்கும்.
இதன் காய் கொத்தாக பச்சை நிறத்திலும் பழம் மஞ்சள் நிறத்திலும் இருக்கும்.
ஒரே ஒரு (ஆமணக்கு விதை போன்ற) கொட்டை இருக்கும்.

சிறப்பு
-------

ஒரு பாத்திரத்தில் தண்ணீர் விட்டு இம்மலரை அதில் மிதக்க விட்டால் அந்த அறைமுழுவதும் மனோரஞ்சிதத்தின் மணம் கமழுமாம்.
எந்தப் பழத்தை நினைத்துக்கொண்டு இம்மலரை முகர்கிறோமோ அப்பழத்தின் வாசனையை இம்மலர் தருவதாக நம்பப்படுகிறது.

குறிப்புகளும் மேற்கோள்களும்
---------------------------

1. ↑  odorata Sampangi Champaka
2. ↑  சுபத்ரா. "என்னமோ ஏதோ". அக்டோபர் 20, 2012 அன்று பார்க்கப்பட்டது.
**காட்டில் கிடைத்த பறவை** ( *Foundling-Bird* ) என்பது ஜெர்மன் விசித்திரக் கதையாகும். இது கிரிம் சகோதரர்களால் சேகரிக்கப்பட்டத் தொகுப்பில் எண் 51-ல் சேகரிக்கப்பட்டது.

இது ஒரு பெண் தனது உருவத்தை மாற்றிக் கொண்டு தப்பிக்கும் கதை வகையாகும்  *தி மாஸ்டர் மெய்ட்*, *தி வாட்டர் நிக்ஸி*, *நிக்ஸ் நாட் நத்திங்* மற்றும் *தி டூ கிங்ஸ் சில்ட்ரன்* ஆகியவை இதே போன்ற பிற கதைகளாகும்.

கதைச் சுருக்கம்
---------------

ஒரு வனத்துறை அதிகாரி பறவைக் கூட்டில் ஒரு குழந்தை இருப்பதை கண்டுபிடித்து, தனது மகள் லென்செனுடன் வளர்க்க அக்குழந்தையை கொண்டு வருகிறார். மேலும் அதற்கு பண்டேவோகல் ("காட்டில் கிடைத்த பறவை") என்று அழைத்தனர். மேலும் லென்செனுடன் குழந்தை நெருங்கி பழகியது.

ஒரு நாள் சமையல்காரி பல வாளிகள் தண்ணீரை வீட்டிற்குள் எடுத்துச் செல்வதைக் கண்டு "எதற்காக இவ்வளவு தண்ணீர் எடுத்துச் செல்கிறீர்கள்" என்று லென்சென் கேட்கிறாள். அதற்கு அந்த சமையல்காரி அடுத்த நாள் சமையலுக்கு அந்தக் குழந்தையை கொதிக்க வைப்பதற்காக அவ்வாறு செய்வதாக அவளிடம் கூறினாள். பயந்து போன லென்சென் பண்டேவோகலிடம் கூறியதும் அங்கிருந்து அவர்கள் தப்பி ஓடிவிடுகின்றனர். 

காணாமல் போன மகளைப் பற்றி வனக்காவலர் தன்னிடம் என்ன கேட்கப் போகிறாரோ என்று பயந்த சமையல்காரி, அவர்களைத் தேட வேலையாட்களை அனுப்புகிறாள். தப்பித்துப்போன பண்டேவோகல் ஒரு ரோஜாப்பூவாகவும், லென்சென் அதன் மீது ஒரு ரோஜாவாகவும் மாறியது. தேடிச் சென்ற வேலையாட்கள் வெறுங்கையுடன் திரும்பிச் சென்றனர். ரோஜாப்பூவையும் ரோஜாவையும் தவிர வேறு எதையும் பார்க்கவில்லை என்று சமையல்காரியிடம் சொன்னபோது, ரோஜாவை ஏன் டுகிறாள். அவர்கள் மீண்டும் தேடச் சென்றார்கள். இப்போது , பண்டேவோகல் ஒரு தேவாலயமாக மாறியது. லென்சென் அதில் ஒரு சரவிளக்காக மாறினாள். அவர்கள் திரும்பி வந்து சமையல்காரியிடம் தாங்கள் பார்த்ததைச் சொன்னார்கள். சரவிளக்கைத் திரும்பக் கொண்டு வராததற்காக அவர்களைக் கடிந்து கொண்டாள்.

கடைசியாக சமையல்காரி தானே அவர்களை கண்டுபிடிக்க கிளம்புகிறாள். இப்போது பண்டேவோகல் ஒரு குளமாகவும் லென்சென் அதன் மீது நீந்தும் ஒரு வாத்தாகவும் மாறினர். தேடியலைந்த சமையற்காரி அக்குளத்தில் தண்ணீர் குடிப்பதற்காக மண்டியிடுகிறாள். அந்த நேரத்தில் லென்சென் அவள் தலையைப் பிடித்து இழுத்து குளத்திற்குள் மூழ்கடித்தாள்.

குழந்தைகள் மீண்டும் பத்திரமாக வீடு திரும்புகின்றனர்.

இதனையும் பார்க்கவும்
--------------------

* ராஜா கோஜாதா

குறிப்புகள்
-----------

1. ↑  D.L. Ashliman, "The Grimm Brothers' Children's and Household Tales (Grimms' Fairy Tales)"

வெளி இணைப்புகள்
---------------

* Fundevogel online audiobook
* *Foundling-Bird* with links to related stories
**இளங்காகுறிச்சி** (*Elangakurichy*) என்பது இந்தியாவின் தமிழ்நாட்டில் திருச்சிராப்பள்ளி மாவட்டத்தில் உள்ள ஒரு கிராமம் ஆகும். இது வையம்பட்டி, மணப்பாறை மற்றும் துவரங்குறிச்சிக்கு அருகில் அமைந்துள்ளது. இக்கிராமம் தேசிய நெடுஞ்சாலை 45 (NH 45) இல் திருச்சிராப்பள்ளிக்கு தென் மேற்கே 57 கிமீ தொலைவிலும், திண்டுக்கல்லிற்கு வட கிழக்கில் 53 கிமீ தொலைவிலும் உள்ளது. இக்கிராமம் சற்றேறக்குறைய தமிழ்நாட்டின் புவிமையத்தில் அமைந்துள்ளது.

சொற்பிறப்பு
-----------

ஒரு மலையுச்சியின் அழகைக் குறிக்கும் ஒரு தூய தமிழ் வார்த்தையை (இளங்காகுறிச்சி = இளங்கா + குறிச்சி) பெயரிட்டுள்ளதாக நம்பப்படுகிறது. முதல் சொல்லான இளங்கா என்பது அமைப்பு, பாணி, வடிவம், செயலுறு தன்மை ஆகியவற்றில் எளிமை, வளமை, இரசிக்கத்தக்க தன்மை என்று பொருள்படும். இரண்டாவது சொல்லான குறிஞ்சி (குறிச்சி) என்பது 'மலைப்பாங்கான பகுதி' என்று பொருள் தருகிறது.

புவியியல் அமைப்பு
-----------------

இளங்காகுறிச்சி 10°29'41"வடக்கு, 78°20'4" கிழக்கு என்ற ஆயத்தில் அமைந்துள்ளது. இது கடல்மட்டத்திலிருந்து சராசரியாக 179 மீட்டர் (564 அடி) ஏற்றத்தில் உள்ளது. இளங்காகுறிச்சி 3.2 சதுர மைல் (8.3 சதுர கிலோமீட்டர்) பரப்பளவினைக் கொண்டுள்ளது. இது புதூர் மலைக்கு அருகில் அதன் தெற்கு எல்லையில் அமைந்துள்ளது. கிராமத்தின் வடக்குப் பகுதியில் ஆசாத் சாலை உள்ளது; கிழக்கு எல்லை காவல்காரப்பட்டி மற்றும் மேற்குப் பகுதி வையம்பட்டி ஆகும். இளங்காகுறிச்சி அயன்-ரெட்டியாபட்டி மற்றும் புதூருக்கு ஒரு தாய் கிராமம் ஆகும். இளங்காகுறிச்சியின் நகரமும் அல்லாத கிராமமும் அல்லாத அல்லது இவ்விரண்டு கலாச்சாரமும் கலந்த சூழலைக் கொண்டிருப்பினும், கிராமத்தின் பெரும்பகுதியானது பண்ணை, காடு ஒரு குளம் மற்றும் மலை ஆகியவற்றால் ஆதிக்கம் செய்யப்படுகிறது.

மேற்கோள்கள்
-----------

1. ↑  "காப்பகப்படுத்தப்பட்ட நகல்" (PDF). 2011-07-21 அன்று மூலம் (PDF) பரணிடப்பட்டது. 2017-07-12 அன்று பார்க்கப்பட்டது.
**பச்சை அலகு செம்பகம்** (*Green-billed coucal*-*சென்ட்ரோபசு குளோரோரைங்கோசு*) என்பது குக்குலியிடே குடும்பச் சிற்றினம் ஆகும். இது இலங்கையின் ஈர வலயத்தில் காணப்படும் அகணிய உயிரி. பன்னாட்டு இயற்கைப் பாதுகாப்புச் சங்கத்தின் செம்பட்டியலில் அழிவாய்ப்பு இனமாகப் பட்டியலிடப்பட்டுள்ளது. இது காடு அழிவு மற்றும் சிறிய இதன் எண்ணிக்கைக் காரணமாகக் குறைந்துள்ளது. இது தென்மேற்கு இலங்கையின் உயரமான மழைக்காடுகளில் வாழ்கிறது. இங்குள்ள புதர்களில் கூடு கட்டுகிறது. இது 2-3 முட்டைகள் வரை இடும்.

விளக்கம்
--------

இது 43 செ.மீ. வரை வளரக்கூடிய நடுத்தர பறவை ஆகும். இதன் தலை மற்றும் உடல் ஊதா-கருப்பு நிறத்திலும், இறக்கையின் மேற்பகுதியில் அரக்கு நிறத்திலும் கீழ்ப்பகுதி கருப்பு நிறத்திலும், நீண்ட வால் அடர் பச்சை நிறத்திலும் காணப்படும். இதனுடைய அலகு ஒரு தனித்துவமான வெளிர் பச்சை நிறத்திலிருக்கும். ஆண் பெண் பறவைகள் ஒரே மாதிரியானவை. ஆனால் இளம் பறவைகள் மந்தமான மற்றும் கோடுகளுடன் காணப்படும். இது செம்போத்துவினை விடச் சற்றே சிறியது. இத அடந்த வனப் பகுதிகளில் வாழ்வதால் இதனுடைய தனித்துவமான குரல் மூலமே இதனை இனங்காண இயலும். இது பரந்த அளவிலான பூச்சிகள், கம்பளிப்பூச்சிகள் மற்றும் சிறிய முதுகெலும்பி உயிரிகளை உண்கிறது. இவற்றிற்கு நத்தைகள் மிகவும் பிடித்தவை.

கலாச்சாரத்தில்
--------------

இலங்கையில், இந்தப் பறவை சிங்கள மொழியில்*பாடா அட்டி-குகுல* அல்லது *வால் அட்டி-குகுலா* என்று அழைக்கப்படுகிறது. இந்த பறவை 20 ரூபாய் இலங்கை தபால் தலையில் தோன்றுகிறது.

மேற்கோள்கள்
-----------

1. 1 2  BirdLife International (2016). "*Centropus chlororhynchos*". *IUCN Red List of Threatened Species* **2016**: e.T22684257A93021858. doi:10.2305/IUCN.UK.2016-3.RLTS.T22684257A93021858.en.. பார்த்த நாள்: 20 November 2021.
2. ↑  Wijesinghe, M. (1999). "Nesting of Green-billed Coucals *Centropus chlororhynchos* in Sinharaja, Sri Lanka". *Forktail* **15**: 43–45. Archived from the original on 2008-08-28. .
3. ↑  Anonymous (1998). "Vernacular Names of the Birds of the Indian Subcontinent" (PDF). *Buceros* **3** (1): 53–109. .
4. ↑  Bird stamps from Sri Lanka. birdtheme.org

வெளி இணைப்புகள்
---------------

* BirdLife Species Factsheet.

|  |  |
| --- | --- |
| உயிரின வகைப்பாட்டுஇனங்காட்டிகள் | 
* விக்கித்தரவு: Q777724
* விக்கியினங்கள்: Centropus chlororhynchos
* ADW: Centropus\_chlororhynchos
* Avibase: F1F1A913AA25BCED
* BHL: 40133238
* BirdLife: 22684257
* ஈபேர்டு: grbcou2
* EoL: 1064879
* GBIF: 5231935
* iNaturalist: 367496
* ITIS: 705318
* IUCN: 22684257
* Xeno-canto: Centropus-chlororhynchos

 |
**பாட்டியாலா ஸ்டேட் வங்கி** அல்லது **ஸ்டேட் பாங்க் ஆப் பாட்டியாலா** என்பது இந்தியாவில் செயல்பட்டுவரும் 27 பொதுத்துறை வங்கிகளில் ஒன்றாகும். 1917இல் பாட்டியாலாவில் தொடங்கப்பட்ட இவ்வங்கியானது பாரத ஸ்டேட் வங்கியின் துணை வங்கிகளில் ஒன்றாகும். தற்போது இவ்வங்கி, 1035 சேவை மையங்கள் மற்றும் 1236 கிளைகளுடன் செயல்பட்டு வருகிறது. இந்தியாவின் மிக முக்கியமான அனைத்து நகரங்களிலும் செயல்பட்டு வந்தாலும் இதன் பெரும்பாலான கிளைகள் பஞ்சாப், அரியானா, இமாச்சல பிரதேசம், ராஜஸ்தான், மத்திய பிரதேசம், ஜம்மு காஷ்மீர், டெல்லி மற்றும் குஜராத் ஆகிய மாநிலங்களிலேயே அமைந்துள்ளன.

வரலாறு
------

1917 நவம்பர் 17 அன்று பாட்டியாலாவின் அப்போதைய மன்னரான பூபிந்தர் சிங்கால் தொடங்கப்பட்டது. இவ்வங்கி வேளாண்மை மற்றும் தொழிற்துறைகளின் வளர்ச்சியை அதிகப்படுத்துவதற்காக தொடங்கப்பட்டதாகும்.

ஒன்றிணைப்பு
-----------

2016 ஆம் ஆண்டில், பாட்டியாலா ஸ்டேட் வங்கி உள்ளிட்ட ஐந்து பொதுத்துறை வங்கிகளான பிகானீர் மற்றும் ஜெய்ப்பூர் ஸ்டேட் வங்கி, ஐதராபாத் ஸ்டேட் வங்கி, பாட்டியாலா ஸ்டேட் வங்கி, ஸ்டேட் பேங்க் ஆஃப் திருவிதாங்கூர், மைசூர் ஸ்டேட் வங்கி ஆகிய வங்கிகள், பாரத ஸ்டேட் வங்கியுடன் ஒன்றிணைக்க திட்டமிடப்பட்டது, இதற்கு இந்திய அரசு 2017 பிப்ரவரி 15 ஆம் தேதி ஒப்புதல் அளித்தது. இறுதியாக 2017 மார்ச் 31 அன்று பாரத ஸ்டேட் வங்கியுடன் இணைக்கப்பட்டன.

மேற்கோள்கள்
-----------

1. ↑  ந. வினோத் குமார் (7 ஆகத்து 2017). "வங்கிகளை இணைக்கலாமா?". *கட்டுரை*. தி இந்து. 7 ஆகத்து 2017 அன்று பார்க்கப்பட்டது.
**ஆக்டிவ் எக்ஸ்** (*ActiveX* ) என்பது வெவ்வேறு மொழிகளில் உருவாக்கப்பட்ட மென்பொருள் செயல் உறுப்புகள் (components) ஒரு பிணையப் பணிச் சூழலில் தமக்குள் உறவாடிக் கொள்ள வகை செய்யும் தொழில் நுட்பங்களின் கூட்டுத் தொகுதி ஆகும். 1990களின் இடைப்பகுதியில் மைக்ரோசாப்ட் நிறுவனம் இதனை உருவாக்கியது. மைக்ரோசாப்ட் நிறுவனத்தின் காம் (COM-Component Object Model) தொழில் நுட்பத்தின் அடிப்படையில் இது உருவாக்கப்பட்டுள்ளது. தற்போது மையவிரிவலையில் பயனாளர் உறவாடும் பக்கங்களை வடிவமைக்க ஆக்டிவ்எக்ஸ் பெருமளவு பயன்படுத்தப்படுகிறது. மேசைக் கணினிப் பயன்பாடுகளிலும், ஏனைய நிரலாக்கங்களிலும் கூடப் பயன்படுத்திக் கொள்ள முடியும்.

ஆக்டிவ்எக்ஸ் இயக்குவிசைகள்
--------------------------

ஆக்டிவ்எக்ஸ் தொழில் நுட்ப அடிப்படையில் உருவாக்கப்பட்ட, மீண்டும் மீண்டும் பயன்படுத்திக் கொள்ளக்கூடிய மென்பொருள் செயலுறுப்புகள். அசைவூட்டம் (animation), மீள்-எழுபட்டிகள் (pop-up menu) போன்ற தினிச்சிறப்பான செயல்பாடுகளை வலைப்பக்கங்களிலும் உருவாக்குவதற்கு இச்செயலுறுப்புகளைப் பயன்படுத்திக் கொள்ள முடியும். சி, சி++ , விசுவல் பேசிக், விசுவல் சி++ போன்ற மொழிகளில் ஆக்டிவ்எக்ஸ் செயலுறுப்புகளை உருவாக்க முடியும்.

மேற்கோள்கள்
-----------

1. ↑  மணவை முஸ்தபா. *கணினி களஞ்சிய பேரகராதி - 1*. மணவை பப்ளிகேஷன். .
**தருக்க நூல்கள்** சமயக் கருத்துகளை உயர்ந்தது தாழ்ந்தது எனக் காட்டி வாதிடும் நூல்கள். திருஞான சம்பந்தர் சமணரை வென்றார். அப்பர் சமணராக இருந்து சைவராக மாறினார். இவர்களுக்குப் பின்னர் சமணமும் பௌத்தமும் ஒடுங்கிக் கிடந்தன. அக்காலத்தில் அவர்கள் பல தருக்க நூல்களைச் செய்தனர்.

சிலப்பதிகாரம் சமண நூல். அதனோடு இணைந்துள்ள மணிமேகலை பௌத்த நூல். சிலப்பதிகாரம் முருகனையும் , திருமாலையும் , கொற்றவையையும் , கடல்-தெய்வத்தையும்  போற்றிப் பாடுகிறது. மணிமேகலை அக்காலத்தில் நிலவிவந்த ஆறு சமவாதிகளின் கருத்துக்களோடு மோதிப் பௌத்தத்தை உயர்த்திக் கூறுகிறது. இவை கி. பி. 3 ஆம் நூற்றாண்டு நிலைமை. 7 ஆம் நூற்றாண்டில் தேவாரம், திவ்வியப் பிரபந்தம் முதலான நூல்கள் தோன்றிச் சைவத்தையும் வைணவத்தையும் தலைநிமிரச் செய்தன. இவற்றிற்குப் பின்னர், இந்தப் பின்னணியில் 8 முதல் 10 ஆம் நூற்றாண்டு வரை உள்ள காலத்தில் தோன்றியவையே சமண, பௌத்த தருக்க நூல்கள்.

குண்டலகேசி ஒரு பௌத்த நூல். இதன் கருத்துகளை மறுத்துச் சமணர் செய்த நூல் நீலகேசி.

* நீலகேசி – நீலநிறத் தலைமுடி
* குண்டலகேசி – சுருட்டை நெளி முடி
* பிங்கலகேசி – பொன்னிறத் தலைமுடி
* அஞ்சனகேசி – மை போன்ற கருநிறத் தலைமுடி
* காலகேசி (காளகேசி) – காளம் என்னும் கருமேகம் போன்ற கூந்தல்

இவை இந்தத் தலைமுடியை உடைய பெண்ணை உணர்த்துகின்றன. யாப்பருங்கல விருத்தி உரையில் இந்த நூல்கள் கூறப்பட்டுள்ளன.

மேலும், வக்கினக் கிராந்தம் வக்காணித்தல் என்பது வாதம் செய்தல். இந்த நூல் வக்காணிக் கிரந்தம் என்னும் நூலாக இருக்கலாம். தத்துவ தரிசனம் என்னும் நூல்களும் யாப்பருங்கல விருத்தி உரையில் கூறப்பட்டுள்ளன.

அடிக்குறிப்பு
-------------

1. ↑  மு. அருணாசலம் (முதல் பதிப்பு 1972, திருத்தப்பட்ட பதிப்பு 2005). *தமிழ் இலக்கிய வரலாறு, பத்தாம் நூற்றாண்டு,*. சென்னை: தி பார்க்கர், தமிழியல் ஆய்வு மற்றும் வெளியீட்டு நிறுவனம், 291 அகமது வணிக வளாகம், இராயப்பேட்டை, சென்னை 600 014.
2. ↑  குன்றக்குரவை
3. ↑  ஆய்ச்சியர் குரவை
4. ↑  வேட்டுவ வரி
5. ↑  கானல்வரி
6. ↑  சமயக் கணக்கர் தம் திறம் கேட்ட காதை
7. ↑  அன்மொழித்தொகை.
**சேர்மன் சாமிநாத முதலியார் நகராட்சி பள்ளி** காஞ்சிபுரம் மாவட்டம் பிள்ளையார் பாளையம் பகுதியில் அமைந்துள்ளது. 
இந்த இடம் முதலில் ஒரு சாவடியாக இருந்தது. அறிஞர் அண்ணா முதலமைச்சராக இருந்த காலத்தில் அவர் இந்தப் பகுதிக்கு வந்த போது இந்த மண்டபத்தைக் கண்டார். பயன்படாமல் இருந்த மண்டபத்தில் பள்ளி ஆரம்பிக்கலாம் என எண்ணினார். அக்காலத்தில் சாமிநாத முதலியார் அப்பகுதிக்கு சேர்மனாக இருந்தார். எனவே, அவரின் பெயராலேயே ஆரம்பப் பள்ளி ஆரம்பிக்கப்பட்டு இன்றுவரை அப்பள்ளி இயங்கி வருகிறது. ஆரம்பத்தில் ஒரே ஒரு மண்டபமாக இருந்த அந்த பள்ளி இப்போது நான்கு கட்டிடங்களுடன் செயல்பட்டுவருகிறது.

இப்பள்ளி அமைந்துள்ள தெருவின் பெயர் கிருஷ்ணன் தெரு. இந்த தெரு பிள்ளையார் பாளையத்தின் இதயப்பகுதியில் அமைந்துள்ளது.

இப்பள்ளியின் மத்தியில் ஒரு பெரிய புங்க மரம் ஒன்று உள்ளது. ஆரம்பகாலத்தில் அந்த மரத்தடியில் தான் பெரும்பாலும் வகுப்புகள் நடைபெறும். தற்போதும் சில சமயங்களில் அங்கு வகுப்புகள் நடைபெறுகின்றன. இடைவெளி நேரங்களில் சிறுவ சிறுமியர் இங்கு விளையாடுவர்.

இப்பள்ளி ஆரம்ப பள்ளி ஆதலால் முதலாம் வகுப்பு முதல் ஐந்தாம் வகுப்பு வரை இங்கு உள்ளன. ஆரம்பத்தில் தமிழ் வழி கல்வி மட்டுமே போதிக்கப்பட்டது. இப்போது கடந்த இரண்டு ஆண்டுகளுக்கு முன் ஆங்கில வழி கல்வியும் ஆரம்பிக்கப்பட்டுள்ளது. 

ஐந்தாம் வகுப்பிற்கு பிறகு ஆறாம் வகுப்பு முதல் பன்னிரண்டாம் வகுப்பு வரை பயில, இதே தெருவில் சேர்மன் சாமிநாத முதலியார் நகராட்சி மேல்நிலைப் பள்ளி உள்ளது. இப்பள்ளியில் ஆரம்ப காலத்தில் பிள்ளையார் பாளையம் பகுதி மாணவ மாணவியர் மட்டுமே பயின்று வந்தனர். அதன் பின் தற்போது பக்கத்து காலனிகளில் இருந்தும் மாணவர்கள் வந்து பயிலுகின்றனர்.

மேற்கோள்கள்
-----------

1. ↑
**சேலம் சி. விஜயராகவாச்சாரியார்** (*C. Vijayaraghavachariar*) என்றழைக்கப்படும் சக்கரவர்த்தி விஜயராகவாச்சாரியார் (18 ஜூன் 1852 - 19 ஏப்ரல் 1944) ஒரு ஒரு அரசு ஊழியர் மற்றும் சீர்திருத்தவாதியும் ஆவார். இந்திய அரசியல்வாதியும் வழக்கறிஞரும் ஆவார். 1875 இல் சென்னை மாநிலக் கல்லூரியின் ஆசிரியராகப் பணியாற்றியவர். 1882 ஆம் ஆண்டில் சேலம் மாநகர சபை உறுப்பினராக அரசியல் நுழைந்து, 1895 இல் சென்னை மாநிலக் கவுன்சில் உறுப்பினராகவும் 1913 இல் மத்திய சட்டமன்ற உறுப்பினராகவும் பதவி வகித்தவர். 1882-ல் நடைபெற்ற சேலம் இனக்கலவரத்தில் குற்றவாளியாகக் கருதப்பட்டு 10 ஆண்டுகள் அந்தமான் தீவுகளுக்கு நாடுகடத்தப்பட்டு சிறைத்தண்டனை பெற்றார். இதனால் தனது நகரமன்றப் பதவியினையும் இழந்தார். சிறையிலிருந்தபடியே தான் குற்றமற்றவர் என வாதாடி விடுதலையானவர். இதனால் 'சேலத்து நாயகன்' எனவும் 'தென்னிந்தியாவின் சிங்கம்' எனவும் பாராட்டப்பட்டவர்.

மேற்கோள்களும் குறிப்புகளும்
---------------------------

1. ↑  Rajeswar Rao, P(1991). "Colossus of Salem". *The Great Indian patriots, Volume 1*, 194–198, Mittal Publications.
2. 1 2  Ramaswami. "C Vijayaraghavachariar, (1852-1944), President-Nagpur, 1920". Congress Sandesh. 3 செப்டம்பர் 2010 அன்று மூலம் பரணிடப்பட்டது. 6 November 2009 அன்று பார்க்கப்பட்டது.
3. ↑  விடுதலை வேள்வியில் தமிழகம் (2012). *சேலம் சி. விஜயராகவாச்சாரியார்*. ஈரோடு: மனிதம் பதிப்பகம்..
4. ↑  Sundaram, V (26 May 2009). "The roaring lion of South India-III". *News Today*. Archived from the original on 6 பிப்ரவரி 2010.. பார்த்த நாள்: 6 November 2009.
பாட்டு நூலில் போற்றப்படும் தலைவனைப் **பாட்டுடைத்தலைவன்** எனக் குறிப்பிடுவது வழக்கம். 

தமிழ்ப்புலவர்கள் பாடிய பாடல்கள் ஏதாவது ஒரு தலைவனையோ, பொருளையோ மையமாகக் கொண்டு பாடப்பட்டிருக்கும். 

கி.பி. முதலாம் நூற்றாண்டுக்கு முற்பட்ட சங்ககாலப் புலவர்கள் தாம் பாடிய பாடல்களிலும், பாட்டுகளிலும் அரசர்களையும், வள்ளல்களையும் பாட்டுடைத் தலைவராகக் கொண்டனர்.

* மதுரைக்காஞ்சி நூலின் பாட்டுடைத்தலைவன் தலையாலங்கானத்துச் செருவென்ற நெடுஞ்செழியன் என்னும் அரசன்.
* சிறுபாணாற்றுப்படை நூலின் பாட்டுடைத்தலைவன் ஓய்மானாட்டு நல்லியக்கோடன்.

அதற்குப் பின்னர் சமயம் தலைதூக்கி நின்ற காலத்தில் இறைவனை மட்டுமே பாட்டுடைத் தலைவராகக் கொண்டனர். 

* சைவத் திருமுறைகள் நூல்களின் பாட்டுடைத்தலைவன் சிவன்
* நாலாயிர திவ்வியப் பிரபந்தம் நூல்களின் பாட்டுடைத்தலைவன் திருமால்

பத்தாம் நூற்றாண்டில் தலைதூக்கிய பிற்காலச் சோழர் காலத்துக்குப் பின்னர் இறைவன், அரசன் ஆகிய இருவருமே பாட்டுடைத் தலைவராக மாறினர்.

* கம்பராமாயணம் நூலின் பாட்டுடைத்தலைவன் இராமன்
* மூவருலா நூலின் பாட்டுடைத்தலைவர்கள் விக்கிரம சோழன், அவனது மகன் இரண்டாம் குலோத்துங்க சோழன், பேரன் இரண்டாம் இராஜராஜ சோழன் ஆகிய மூவர்.
**மொகிந்தர் சிங்** (*Mohinder Singh*) 1862 முதல் 1876 வரை பாட்டியாலா சுதேச அரசின் அரசராக இருந்தார்.

வாழ்க்கை
--------

மொகிந்தர் சிங் பாட்டியாலா சுதேச அரசின் அரசரான மகாராசா நரிந்திரர் சிங்கின் மகன் ஆவார். இவர் புல்கியன் வம்சத்தின் உறுப்பினராக இருந்தார். மேலும், 1862 ஆம் ஆண்டில் குழந்தையாக இருந்த போது இவர் அரியணை ஏறினார். எனவே இவர் 1870 ஆம் ஆண்டு வயது வரும் வரை மாநில ஆட்சி மன்றம் அரசாங்கத்தை நடத்தியது. சிர்கிந்து கால்வாய் திட்டம் இவரது ஆட்சியில் தான் அனுமதிக்கப்பட்டு முடிக்கப்பட்டது. அதன் கட்டுமான செலவிற்கு அரசு தனது பங்காக ஒரு கோடியே 20 லட்சத்தை வழங்கியது. மாணவர்களின் உயர்கல்வியினை மேம்படுத்துவதற்காக ஓர் அரண்மனை கட்டிடத்துடன் மொகிந்திரா கல்லூரி ஒன்று நிறுவப்பட்டது. இவரது ஆட்சியின் போது தான் பாட்டியாலா மற்றும் அம்பாலா இடையே தந்தி பாதையும் அமைக்கப்பட்டது. 1870 ஆம் ஆண்டில் இவரது பிறந்தநாளில் இந்திய நட்சத்திர வரிசையின் மாபெரும் மாவீரத் தளபதியாக இவர் நியமிக்கப்பட்டார்.

  

1876 ஆம் ஆண்டு மொகிந்தர் சிங் இறந்தார். இவருக்கு பிறகு இவருடைய இளம் மகன் ராசிந்தர் சிங் பாட்டியாலா சுதேச அரசின் அரசராகப் பதவி ஏற்றார்.

மேற்கோள்கள்
-----------

1. ↑  Singh, Sardar Arjan Shah (1931). "Census Report of the Patiala State". *Punjab State Gazetteer*: xii. .
2. ↑  "No. 23620". *இலண்டன் கசெட்*. 31 May 1870. p. 2787.
**வீர் பாலா ரசுதோகி** (*Veer Bala Rastogi*) என்பவர் இந்தியாவில் உயிரியல் பாடப்புத்தகங்களை எழுதிய உயிரியலாளர் ஆவர். இவர் விலங்கியல் துறையில் முதுகலைப் பட்டம் பெற்று, தகுதி வரிசையில் 1வது இடத்தைப் பிடித்தார், மேலும் தங்கப் பதக்கமும் பெற்றார். இவர் முனைவர் பட்டத்தினை பிரபல விலங்கியல் நிபுணர் மறைந்த முனைவர் எம். எல். பாத்தியாவின் வழிகாட்டுதலின் மீரட் பல்கலைக்கழகத்தில் பெற்றார்.

ரசுதோகி "விலங்கியல் அகாதமியில் உறுப்பினராக இருந்தார். இவர் புது தில்லி தேசிய கல்வி வளர்ச்சி ஆராய்ச்சி குழுவின் "பாடநூல் பரிணாமக் குழுவில் உறுப்பினராக இருந்தார். இவர் 1961 முதல் 1967 வரை மீரட் (உத்திரப்பிரதேசம்) மீரட் கல்லூரியில் விலங்கியல் பேராசிரியராக பணியாற்றினார். இவர் ஐந்து தசாப்தங்களுக்கும் மேலாகப் புத்தகங்களை எழுதி வருகிறார். இவர் நடுவண் இடைநிலைக் கல்வி வாரியம் உள்ளிட்ட பல மாநில வாரியங்களுக்கு உயிரியல் புத்தகங்களை எழுதியுள்ளார். உயிரணு உயிரியல், மரபியல், சூழலியல் மற்றும் பரிணாம உயிரியல் பற்றிய இவரது புத்தகங்கள் இந்தியா முழுவதும் பல்கலைக்கழக அளவில் மிகவும் பிரபலமானவை. 2012ஆம் ஆண்டில் இந்தியாவின் தில்லியில் உள்ள கல்வி வெளியீட்டாளர்கள் கூட்டமைப்பால் வழங்கப்பட்ட தலை சிறந்த எழுத்தாளருக்கான ஆண்டு விருது இவருக்கு வழங்கப்பட்டது. மூலக்கூறு உயிரியலின் அடிப்படைகள் ரசுதோகியின் முக்கியமான படைப்பு ஆகும். சமீபத்தில், 11ஆம் வகுப்புக்கான இவரது பாடப்புத்தகம் பூட்டானின் தேசிய பாடப்புத்தகத்திற்குத் தேர்ந்தெடுக்கப்பட்டது.

மேற்கோள்கள்
-----------

1. ↑  "IAS Zoology Books,Civil Service Exam Book for Zoology,Zoology Books for IAS Exam". Civilserviceindia.com. 2000-08-09. 2014-04-19 அன்று பார்க்கப்பட்டது.
2. ↑  "KNRN Publishers : Biology- Genetics By : Dr. Veer Bala Rastogi". Knrnpublications.com. 2017-03-17 அன்று மூலம் பரணிடப்பட்டது. 2014-04-19 அன்று பார்க்கப்பட்டது.
3. ↑  "Google Books". 2014-04-19 அன்று பார்க்கப்பட்டது.